ডক্টর ফস্টাস
দ্য ট্র্যাজিকাল হিস্ট্রি অফ দ্য লাইফ অ্যান্ড ডেথ অফ ডক্টর ফস্টাস (ইংরেজি: The Tragical History of the Life and Death of Doctor Faustus); সংক্ষেপে ডক্টর ফস্টাস (ইংরেজি: Doctor Faustus) হল ক্রিস্টোফার মার্লোর লেখা একটি ইংরেজি নাটক। ফাউস্টের শয়তানের কাছে আত্মবিক্রয়ের বিখ্যাত কাহিনিটি অবলম্বনে এই নাটক রচিত হয়েছে। মার্লোর মৃত্যুর ১১ বছর এবং প্রথম মঞ্চায়নের প্রায় ১২ বছর পরে ১৬০৪ সালে নাটকটি পুস্তকাকারে প্রকাশিত হয়। "শেকসপিয়রের নাট্যসাহিত্যের বাইরে এলিজাবেথীয় যুগের অন্য কোনো নাটকই ততটা বিতর্ক সৃষ্টি করতে পারেনি, যতটা পেরেছিল ডক্টর ফস্টাস নাটকটি। এই নাটকের রচনার প্রকৃতি ও রচনাকাল নিয়ে কোনো মতৈক্যে পৌঁছানো যায়নি... পাশ্চাত্য জগতের ইতিহাসে ফাউস্ট উপকথার কেন্দ্রিকতা এই নাটকের ব্যাখ্যার ব্যাপারে কোনো সুনির্দিষ্ট মতৈক্যে আসার পক্ষে প্রধান বাধা হয়ে দাঁড়ায়... "